b"\n_START_ARTICLE_\nDavid Bonveh\xc3\xad i Torras\n_START_SECTION_\nBiografia\n_START_PARAGRAPH_\nLlicenciat en dret, ha treballat com a advocat. Militant de Converg\xc3\xa8ncia Democr\xc3\xa0tica de Catalunya, fou escollit alcalde de Fonollosa a les eleccions municipals espanyoles de 2003. El 2007 va patir un accident de tr\xc3\xa0nsit que el va deixar en cadira de rodes. No aconsegu\xc3\xad la reelecci\xc3\xb3 com a alcalde el 2007 i el 2008 fou nomenat president de CDC al Bages._NEWLINE_Fou elegit diputat a Barcelona per Converg\xc3\xa8ncia i Uni\xc3\xb3 a les eleccions al Parlament de Catalunya de 2010 i de 2012, i dins de la coalici\xc3\xb3 de Junts pel S\xc3\xad a les del 2015. Ha estat portaveu del seu grup parlamentari en la Comissi\xc3\xb3 d'Afers Institucionals del Parlament de Catalunya, i el primer parlamentari en cadira de rodes._NEWLINE_Despr\xc3\xa9s de la refundaci\xc3\xb3 de Converg\xc3\xa8ncia en el Partit Dem\xc3\xb2crata, va formar una llista conjunta amb Marta Pascal al capdavant per tal de liderar la formaci\xc3\xb3. El t\xc3\xa0ndem va aconseguir m\xc3\xa9s del 70% del vots dels associats i el juliol de 2016 va ser nomenat Coordinador Organitzatiu del partit._NEWLINE_L'abril del 2017 va ser el protagonista d'una pol\xc3\xa8mica als mitjans quan es va filtrar una conversa privada seva on plantejava la idea del Partit Dem\xc3\xb2crata de cercar un candidat amb un perfil autonomista si el proc\xc3\xa9s independentista feia fallida."